La Bibia piemontèisa/Testament Vej/Salm/Salm 75


Ij Salm

75. It laudoma, Nosgnor, it laudoma! 

 Ël Salmista a làuda e a magnìfica Nosgnor Dé përchè chiel a governa e a giùdica con giustissia. Cola-lì a l’é la garansìa che ij giust a saran vendicà e la gent përvèrsa e malèfica a sarà anientà

Pr’ ël diretor dël còro, scond ël ton ëd “Dëstrue pa”. Salm d’Asaf. Càntica. It laudoma,  Nosgnor, it laudoma! Ti t’arvele toa presensa e la gent a conta ‘d toe maravije!

Nosgnor a dis: “Cand ch’a vnirà l’ora ch’i l’hai stabilì, ij mè giudissi a saran giust. Antlora la tèra e ij sò abitant a së slingueran da la pàu; ma le colon-e dla tèra a resteran bin ferme përchè a l’é mi ch’i l’hai fissaje. [Intërludi].

I diso a coj ch’as dan ëd blaga: ‘Fé pa tant j’erlo’, e a coj ch’a fan ëd cativèrie: ‘Chërde nen ëd fela franca! Esse pa tant sicur d’avèjla vinta! Parlé pa con la pòsa dj’arogant, përchè la grandeur, cola vera, a ven pa da levant, nì da ponent, e gnanca dal desert. Ël giùdes a l’é mach Nosgnor: a l’é chiel ch’a sbassa e chiel ch’a esalta!

Nosgnor a ten an man un càles pien ëd vin antossià mës-cià con dë spessie. A-j lo farà bèive fin-a a l’ùltima stissa, dëspeuje comprèise, a tùit ij pecador ëd la tèra”.

Për lòn ch’am riguarda, dël giudissi ‘d Nosgnor i në farai sèmper la proclamassion; i canterai ‘d làude al Dé ‘d Giacòb. Nosgnor a dis: “I camperai giù tut l’orgheuj dij pecador e j'alvrai an àut ij giust.

Nòte 

Bibia
Testament Vej
Salm